ארה"ב תובעת 3 מיליארד דולר מיצרנית סם לגמילה מסמים; המניה קרסה ב-70% - בעולם - TheMarker
ארה"ב תובעת 3 מיליארד דולר מיצרנית סם לגמילה מסמים; המניה קרסה ב-70%
אינדיוויור הבריטית מואשמת על ידי משרד המשפטים האמריקאי בקידום בלתי חוקי של מרשמים לתרופתה המצליחה לטיפול בהתמכרות למשככי כאבים נרקוטיים (אופיואידים) - שאף הוצגה כחלופה בטוחה ופחות ממכרת ממקבילותיה
10.04.2019 21:31 עודכן ב: 21:32
משככי כאבים בארה"בREUTERS רויטרס
שווי השוק של אינדיוויור (Indivior) נחתך היום (רביעי) ביותר משני שלישים, לאחר שמשרד המשפטים האמריקאי הגיש נגד חברת התרופות הבריטית אישומים בגין קידום בלתי חוקי של מרשמים לתרופתה המצליחה לטיפול בהתמכרות למשככי כאבים נרקוטיים (אופיואידים).
בכתב האישום, שהוגש בבית משפט פדרלי במדינת וירג'יניה בארה"ב, נטען כי אינדיוויור גרפה רווחים של מיליארדי דולרים על ידי כך שהטעתה רופאים ותוכניות בריאות ממשלתיות בטענתה כי גירסה גנרית שייצרה לתרופה סובוקסון (Suboxone) בטוחה ופחות ממכרת לעומת תרופות מקבילות.
מניית אינדיוויור קרסה ב-71.6% בבורסת לונדון תוך מחיקת יותר מ-550 מיליון ליש"ט (720 מיליון דולר) משווי השוק שלה.
מניית רקיט בנקיזר, שממנה פוצלה אינדיוויור, נפלה ב-6.5% בלונדון תוך מחיקת חלק ניכר מהעליות שרשמה מתחילת השנה. לא הוגשו אישומים כלשהם נגד רקיט, אולם לפי כתב האישום שיטות השיווק הבלתי חוקיות החלו עוד לפני פיצול אינדיוויור מהחברה.
עסקיה של אינדיוויור שגשגו בשנים האחרונות על רקע המאבק המוגבר של ארה"ב נגד מגפת התמכרות לאופיואידים שהוכרזה על ידי נשיא ארה"ב דונלד טראמפ כמצב חירום לבריאות הציבור. מכירותיה בארה"ב היוו 80% מסך הכנסותיה בשנה שעברה שהסתכמו במיליארד דולר.
עם זאת, מחיר מניותיה החל להיפגע על רקע ציפיות לירידה במכירות סובוקסון עקב יציאתן לשוק של גירסאות גנריות חדשות השנה.
קנס של לפחות שלושה מיליארד דולר
הדיון הראשון באישומים נגד אינדיוויור נקבע לשישי במאי, והחברה מתכוונת לכפור באישומים נגדה, מסר דובר החברה.
תביעת משרד המשפטים נגד אינדיוויור כוללת סעיפי אישום של קשירת קשר, הונאת שירותי בריאות, הונאה באמצעות דואר (mail fraud) והונאה באמצעים אלקטרוניים (wire fraud), ומבקשת להטיל על החברה קנסות בסך שלושה מיליארד דולר לכל הפחות.
לפי התביעה, אינדיוויור גם הפעילה מערך טלפוני ואינטרנטי שמטרתו לשכנע רופאים לרשום מרשמי סובוקסון.
"פסק דין שלילי עלול להיות בעל השפעה שלילית משמעותית על החברה ועל תחזיותיה ומצבה הפיננסי", מסרה אינדיוויור. הקנס האפשרי יהיה גדול פי שלושה מהכנסות החברה בשנה שעברה. בקופת המזומנים של אינדיוויור היו 681 מיליון דולר בסוף שנה שעברה.
אינדיוויור מייצרת טיפול בהתמכרות למשככי כאבים נרקוטיים, אולם גם יצרניות משככי כאבים כמו טבע, ג'ונסון אנד ג'ונסון ופרדו נתבעות בין חלקן בהתפשטות מגפת ההתמכרות לתרופות אופיואידיות - משככי כאבים על בסיס חומרים טבעיים או סינתטיים, שיש להם השפעה ממכרת, ונצרכים באופן לא חוקי בידי מכורים לסמים.